J.W sha ni a shawnglam dawdan la na, 'Chyeju Hpuwa' bai du sai
- In Ningmu
- Post 05 June 2009
- Last Updated on 06 September 2010
- By Hkringmudan Chyalai
- Hits: 3050
Mungchying sha langai a shim ai sut masa, hpaji lam, mung masa lam, shinggyim nga sat nga sa lam hte kaga shinggyim lam mahkra a ningpawt ninghpang ahkaw ahkang kaw nna hkawt, n lu ai mungdan masha ni anhte rai nga ga ai. Ndai aten gaw anhte J.W amyusha ni a matu grai ahkyak ai aten ladaw langai rai nga ai. Anhte amyusha ni kaning rai matut nna asak hkrung sa wa na lam hpe dawdan la ra sai. Anhte a dawdan la ai lam jaw ai rai yang, anhte a shawnglam gaw ngang grin ai amyu langai hku ndai mungkan hta tsap lu na re. Dawdan asak hkrung ai lam loi mi shut, kachyi mi hprai shai mat yang de a maka ka ai hte maren hkam mana sha na, rai nga ai.
Dai Ni J.W Sha Ni Kade A Matu Asak Hkrung Na?Anhte J.W sha ni gaw kaja wa kade a matu asak hkung let, hkyi ba, jamjau nga ga ai rai kun? Shani shagu hpaga ga nga ga ai, gat dut nga ga ai, ja htu nga ga ai, hpung kran dut nga ga ai, maling ashep sha nga ga ai. Lungseng htu nga ga ai. Nai man ni hkai nga ga ai. Ramma ni hpaji sharin nga ga ai. N rau n htau kyin nga ga ai. Asuya magam hta mung gun hpai nga ga ai. Raitim, ndai lam ni hpe kaja wa sung sung dinglik yu dat ai shaloi, n tara ai, n jaw ai, n teng n man ai, n shim ai, akyu n rawng ai hte she, hpung dim nga ga ai re.
Shaloi anhte asak hkrung ai lam gaw hpa a matu rai nga ai kun? ga san san nga ai. Tinang a hkum a matu pyi shimlam n lu nga ga ai. Dinghku, wuhpawng, amyu hte mungdan a lam gaw grau tsan nga sai. Tinang byin mayu ai lam ni n mai byin nga ai. Tinang chye mayu ai hpaji n mai sharin la ai. Tinang tsun mayu ai, galaw mayu ai, myit mang ai lam hte tinang a masat maka kumla hpe shadan dan na hpa mung n mai byin nga ai. Ndai mabyin anhte a ningpawt ninghpang shinggyim prat maka gaw lai wa sai aten na hpu shawng hpu ba ni gaw de da ai rai nga ai.
Dai aten na ningbaw ningla ni a shingran, mung masa, sut masa, hpaji jasat hte woi awn ai jasat hte dawdan da ai maka rai nga ai. Ndai mabyin hpe maigan na hpyen wa sa shabyin da ai n re. Mung uphkang ai ni shanhte ra ai hku hkrup mara shabyin ai mung n re. Mungshawa yawng a shabyin dat ai amu rai nga ai ngu, madi madun dan ai.
Gara mungdaw mungdan uphkang ai asuya mung shanhte ra ai hku mungdan hpe hkrup mara uphkang mai ai n re. Anhte Mundan a Sinna Kala (Gala) mungdan hta lai wa sai shata hta sha Ralata Poi kaba galaw ngut sai; Hindu nawku htung lam hta jung manoi ai BJP (Baryatiya Jantana Party) gaw shi a alliance ni hte Hindu mungdan de masing hte shawa hpe shadan dan wa sai. Raitim, kaja wa shawa gaw shanhte pati hpe n ra ai.
Shanhte asung arung sum mat ai re. Shawa gaw shanhte a matu grau san seng ai, tengman ai, shim ai, ngang kang ai, shawang myit kaba ai Democratic Party kaba United Progressive Alliance (UPA) hpe she lata sharawt dat ai re. Mungchying shawa gaw tinang ra ai asuya hpe n dut n dang dawdan lata la ra ai re. Dai gaw anhte yawng a lam masa madung rai nga ai. Lai wa sai ban na ni dawdan ai lam hta hkrak n re, tinang dawdan la ra ai hpe kaga wa hpe kam, asuya hpe shangaw kau ai majaw dai ni gaw grai masa n htuk mat nga ai re.
J.W Sha Ni Gaw Nambat Lahkawng Mungchying Sha Sha Atai Nga Ai Kun?Anhte J.W sha ni gaw anhte a labau, htunghking, myit jasat, yaw shada ai lam hte dai ni du hkra asak n hkrung yu shi ga ai. Langai ngai a matsun madun ai, shagyeng ai, roi sha ai, zing ri ai, sat ai, nat ai, yu shagrit ai hkrum ai ni hpe n kam hkam ai majaw sha asak hkrung ai amyu ni rai ga ai. Ndai myit jasat gaw tinang asak hkrung sa wa ai lam hpe langai ngai wa a dawdan kau ya ai nan rai nga ai.
Dai majaw anhte ni gaw dai anhte hpe Master Brain galaw ai ni lajang ai hku aten du yang rawt na, sha na, yup na hte shi hpang de bai wa na lam sha rai nga ai. Asan sha tsun ga nga yang, rawt malan na, gasat na, dai hpe sat shamyit na, gap hkat jahkring na, dai hpang n-gun n rawg mat ai hte laknak jahkrat nna shanhte a nambat 2 (atsang lahkawng madang) mungchying masha ni rai nga na hpe sha gran da na rai nga ai.
Anhte ni kade grang dum ai raitim, anhte amyu ni gaw hpyen wa a masing kata na shan kasha sha, rai nga ga ai. Anhte ni rawt malan a majaw masha grai si htum ma sai, hpaji kaba ba ginlut mat sai, masha jahpan grai yawm mat sai, ramma ni si htum ma sai, mungdan nhprang rai ni htum mat nga sai, nhprang sut rai ni ginlut mat sai. Anhte a shawnglam a shimlam du hkra, dut sha kau hkrum nga ga ai. Anhte amyu ni galoi mi she hpyen wa a masing na lawt lu na. Hpyen wa a remote sha anhte tai nga ga ai rai ta? Dai ni gaw hpyen wa gaw anhte hpe n shamyit ra sai, anhte shada da she sat hkat, gyam hkat, mawp hkat, masu hkat, jeyang hkat, hka bra hkat rai nga ga ai.
Anhte J.W sha ni ndai lang bai gara maga dawdan na? ga san san nga ai. Anhte a hkam la ai tengman ai lam, myit jasat, yaw shada ai bandung, rap ra ai masa, amyu hkye la ai masa hku nna gwi gwi dawdan la na aten rai nga ai. J.W sha ni re, mung masa zai ladat hpaji hta grai madang nem nga ga ai. Teng ai, dai hte mung masa hpaji kaba hte mungdan de la ai gaw n re, masha hte mungdan de la ai re.
Dai majaw, tengman ai maga hku nna dai ni n dawdan ai ni kadai mung, dai ni anhte kam sham nga ai Chyum Mungga hte Tengman ai lam hpe nyet ai ni rai nga ai.
Dai rai, J.W amyusha ni anhte ni mung masa n chye ai, laknak lang wuhpung ni myit hkrum ai lam n nga ai, ningbaw kaja (kaba) n nga ai hte kadai mung hkye la na n nga ai ngu ai hte anhte a shawnglam hpe Tsadan a n-gup de n ganawng bang ga. Anhte gaw KIO/A, Mungmasa hpung, Hpyen asuya gara maga madaw tsap na nga nna dawdan la na myit n ba nga ga. KIO/A, gara mung masa wuhpung hte Hpyen asuya mung anhte hpe shimlam lu jaw na n re ngu ai hpe mung, adum nga ga.
Anhte mungchying mung shawa ni a amu majing gaw kam sham ai Hkristan ni rai nga ai hte maren, kadai mung tinang a asak hkrung lam hpe Jaw ai asak hkrung lam hte mai kaja ai arawn alai hte shani shagu dawdan let asak hkrung nga na ahkyak majing rai nga ai. Anhte dai ni ndai madang hku nna prat pra lu ai gaw anhte kam sham ai Hkristan makam masham a majaw re ngu ai hpe n malap ga. Dai ni anhte hkrum hkra nga ai mung masa mayak gaw dai ni anhte J.W amyusha ni Jet ai, Mai kaja ai, Mungchying sha majing tai let tinang kam sham ai makam hpe sharin ya na matu chyeju ahkaw ahkang madaw rai nga ai.
Kadai wuhpung hpe mung mara n shagun ga. Tinang kadai rai nga ai hpe kaning re makam masham hta tsap nga ai hpe madaw ngang ngang tsap ga. Ndai aten hta wuhpung shagu gaw shanhte hpe madi shadaw na matu atik anang, jahkrit shama, ja gunhpraw hte gung lau nga na re. Ahkyak dik gaw, Tengman ai lam hte tinang a hkye la ai Madu Yesu hpe n nyet na gaw ahkyak madung re.
Lahkawng hta, ning re mung masa yak ai aten hta myit n shut ga. Lam n dam ga. N law hpa ga. Myit n marin ga. N masu ga. Waw kap le kap rai nna, mung masa lamyan ni hpe n hkan achya shachyawp nang ga. Anhte a KIO/A a rawt malan labau hta anhte J.W sha ni sharin la ga. "Sinna jan kra ai hpung, Sinpraw jan kra ai hpung" nga nna share hkat, shingjawng hkat ai majaw hpang jahtum rawt malan majan dang ai gaw Hpyen wa sha re. Sum machyi nna "anan hta akan" re ai gaw, dai ni J.W amyusha ni sha re.
Dai ni mung, anhte kata, "Myen Hpyen jan kra ai hpung, bai tinang a tingkyeng myu tsaw ai lai amyu myu hte democracy hpung" nga nna lam masa ni hkum tamyin nga ai re. Dai lam ni gara mung anhte a lam hpe tsepkawp hparan ya lu na n re. Democracy nan pyi hkum tsup lu ai n re. Dai pyi Hkristan makam hte Sinna ni a sharin achyin ai democracy kaw nna ginlen wa ai rai nga ai. Dai rai, anhte J.W amyusha marai hkum ting dek, wuhpung hku, mungdan hku hkan na tengman ai lam masa gaw, Tengman ai makam Chyum masa lam sha, rai nga ai.
Dai tengman ai Hkristan nawku htung masa lam gaw marai langai hkrai, wuhpung shagu hte mungdan ting a mai kaja lam de woi wa lu ai. Shingrai kam sham ai mung shawa shagu gaw anhte a mungdan jaw ang ai hkrunlam de rai wa na matu nachying lit nga ai.
Anhte a kam sham ai Tengman ai makam masham, tinang hte amyusha ting hpe hkye la ai Madu Yesu hta manoi let dai makam amu, hkye la ai amu hpe hpung n gin hka, amyu n gin hka, sakse hkam shadan shadawng na Chyeju Hpuwa nan rai nga ai. Tinang kadai hpe n shut hkawm ai nga nna htinggrum makam hte nga na aten n rai nga ai.
J.W ramma ni Myitkyina hte Manmaw htawng kaba hkan e kani a majaw rawng jawng nga ga ai. Shanhte ni yawng tara tawt lai nna htawg rawng ai n re. Kani lu sha, dut hpaga ga nna rawng ai rai nga ai.
Lai wa sai AD langai ning aten Roma mare kaba e Hkaw Seng Nero wa uphkang ai aten Hkristan ni hpe mare kaw na gawt shapraw, sat zing ri lai wa masai. Shanhte gaw kaja wa nga yang, dai aten hta kaning re mare wan nat jahten ai ni, mara tawt lai ai ni, n tsen hkrum ai masha ni n re. Tim, Nero Hkaw Seng magam wa a matsing masat ai lam hta, shanhte gaw "Shinggyim nau na lam hpe n dawng ai ni re---- Hate for humanity" ngu, masat hkrum ai mara hte zing ri sat hkrum wa sai hpe labau hta mu lu sai re.
HpungdimDai ni J.W Hkristan mungchying shawa ni dai ni anhte hpe garum na kadai hpe kam nga ga ai kun? Lama wa dai ni raitim, J.W Hkristan mungchying mung shawa ni tengman ai lam hta n tsap yang gaw, dai lam mahtang grau hkrit hpa rai nga ai. Nkau mi gaw tsun na re "mung masa ngu ai gaw anhte hte n seng ai" nga na re. Mara kata Madu Yesu hpe Roma asuya wa jen sat kau sai re. Dai gaw dai aten na mung masa mara rai nga ai lam hpe mu lu ai. Anhte gaw, "n ra ai kadai hpe mara n galaw ai" nga nna, dai ni si htum wa nga ai J.W sha ni a prat, KIO/A a prat, Myen mungchying shawa ni a prat hpe n mu masu su, n na masu su nna jahpai nga na rai kun?
Dai anhte, anhte J.W amyu mungchying shawa ni gaw kaning re ai mayak hta raitim, tengman ai hku, Madu Yesu hpe kam sham ai makam hte dawdan ra nga ga ai. Anhte a lam hpe kadai langai ngai hpe mung dawdan na n ap kau ga. Gara wuhpung hpe mung J.W sha ni a shawnglam hpe n mara kau ga, Dai ni anhte gaw KIO/A hpe hkrit nga na rai kun? Snr Myen hpyen asuya hpe hkrit nga na rai kun? Anhte a shawnglam a matu hkrit hpa lam kaba dik gaw, N teng n man ai, n jaw n ang ai maga dawdan hkan sa ai lam nan rai na re.
Dai gaw maga mi tsun yang, tinang hpe sharawt ai nawku htung, tinang a hkye madu Yesu hpe nyet kau ai sha, rai na ga ai. Dai majaw, anhte J.W sha ni dai ni hkrum hkra nga ai mung masa mayak ndai hta anhte a kam sham ai tengman ai lam hpe asan sha hprut hprut dawdan la na, Chyeju Aten rai nga ai. Anhte asak hkrung nga ai gaw n hkru ai lam a matu n re. Anhte asak hkrung nga ai gaw, Anhte dai tengman ai lam hte anhte a shawnglam, anhte a makau grupyin na hpunau ni yawng a shimlam a matu rai nga ai.
kac_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn